מלמד תינוקות שמניח התינוקות ויוצא, או שעושה מלאכה אחרת עמהם. או שמתרשל בתלמודו, הרי זה בכלל: ארור עושה מלאכת ה' רמיה [ירמיה מח, י]. לפיכך אין להושיב מלמד, אלא בעל יראה, מהיר לקרא ולדקדק. <i>הגה: ואין למלמד לנעור בלילה יותר מדאי. שלא יהיה עצל ביום ללמד. וכן לא יתענה, או לעצור במאכל ומשתה, או לאכול ולשתות יותר מדאי. כי כל אלו הדברים גורמים שלא יוכל ללמד היטב. וכל המשנה, ידו על התחתונה ומסלקין ליה. (מרדכי פ' האמנין מהירושלמי). ושאר דיני מלמד. עי' בחו"ה סימן של"ד ושל"ה.</i>